Roger Penrose, Reinhard Genzel și Andrea Ghez sunt câștigătorii Premiului Nobel pentru Fizică.
Premiul Nobel pentru Fizică a fost acordat anul acesta pentru cercetările despre găurile negre. Premiu Nobel pentru Fizică a fost acordat fizicienilor Roger Penrose, Reinhard Genzel și Andrea Ghez pentru elucidarea misterelor găurilor negre. În perioada 5-12 octombrie 2020 sunt anunțați câștigătorii râvnitului Premiu Nobel, premiu fondat de omul de afaceri și inventatorul suedez Alfred Nobel (1833-1896).
În fiecare an, la începutul lunii octombrie, Academia Regală Suedeză, Institutul Karolinska din Stockholm și Academia Suedeză acordă Premiile Nobel, cel mai important premiu în domeniile medicinei sau fiziologiei, fizicii, chimiei, literaturii, păcii și economiei.Premiul Nobel pentru Fizică a fost acordat anul acesta unor fizicieni care și-au dedicat activitatea "celor mai întunecate mistere ale Universului", după cum s-a exprimat Thomas Perlmann, secretarul general al Comitetului Nobel de la Institutul Karolinska din Stockholm, fiind acordat jumătate, fizicianului Roger Penrose (Marea Britanie), iar cealaltă jumătate fizicienilor Reinhard Genzel (Germania) și Andrea Ghez (SUA) pentru cercetările lor despre găurile negre.Roger Penrose (n. 8 august 1931) este un matematician și fizician englez, profesor emerit de matematică la Universitatea Oxford. Penrose a contrbuit fundamental la elucidarea proprietăților găurilor negre. Cărțile lui Roger Penrose au fost traduse în mai multe limbi străine, inclusiv în limba română.Reinhard Genzel (n. 24 martie 1952) este un astrofizician german. Este director al Institutului Max Planck pentru Fizică Extraterestră din Garching, lângă München. Reinhard Genzel și echipa sa au reușit să demonstreze că în centrul Căii Lactee există o gaură neagră supermasivă, care conține o masă de 4,3 milioane de ori mai mare decât masa Soarelui.La rezultate asemănătoare cu ale lui Genzel a ajuns, în mod independent, și echipa fizicianului Andrea Ghez din America. Andrea Mia Ghez (n. 16 iunie 1965) este un astronom american și profesor la Departamentul de Fizică și Astronomie de la Universitatea California din Los Angeles.Premiul Nobel a fost fondat de omul de afaceri suedez Alfred Nobel (1833-1896), inventatorul dinamitei (1867), care, în testamentul său, a întemeiat o fundație cu scopul ca din veniturile averii sale să fie oferite în fiecare an premii celor care, în anul precedent, au adus cele mai mari servicii umanității.Ca în fiecare an, primul premiu acordat a fost Premiul Nobel pentru Medicină sau Fiziologie, care a fost anunțat ieri. Astăzi a fost acordat premiul Nobel pentru Fizică.Va urma premiul Nobel pentru Chimie, care va fi decernat miercuri, 7 octombrie, cel mai devreme în jurul orei 12:45.Laureatul premiului pentru Literatură va fi cunoscut joi, 8 octombrie, în jurul orei 13:00. Iar câștigătorul Premiului Nobel pentru Pace va fi anunțat o zi mai târziu, în jurul orei 11.În încheierea festivităților de acest an se va acorda Premiul pentru științe economice al Băncii Centrale Suedeze în memoria lui Alfred Nobel. Strict vorbind, nu este unul dintre premiile Nobel fondate în 1895 prin testamentul lui Alfred Nobel, dar este asimilat cu ele. Un comitet va anunța decizia luni, 12 octombrie, începând cu ora 12:45.